## TÖRÖK NÁNDOR
ÉRZELMEK SODRÁBAN

## Koncert

Kertkapuját az ősz színesre kitárja,
koncertre így várja régi barátait.
Hangolva a hárfa, szól a szél gitárja,
meg-megsimogatja rücskös, mély ráncait

az elbóbiskoló, kortalan nyárfának,
ami megszokásból álmában megrezeg.
Ágain hangosan vén varjak kántálnak:
furcsa egy muzsika, zenei egyveleg.

Lehulló levelek suttogó halk nesze
sárgára festi meg a nyitódallamot,
és a karmesternek jéghideg, nagy keze
lendülni látszik már a távolban, amott.

Következő alkotás >

Copyright (c) 2018. Minden jog fenntartva! | TÖRÖK NÁNDOR