## TÖRÖK NÁNDOR
ÉRZELMEK SODRÁBAN

## Születésnapodra

(az idén 110 éves József Attila emlékének tisztelegve)

Bocsásd meg (szívem kelepel),
véled egy lapon szerepel
nevem,
s hevem.

Az ötven évem tetten ért,
megfizetek e tettemért.
Hogyan
roggyan

meg az ember, ha nem henyél,
asztalon ott a friss kenyér,
s gyümölcs.
Üvölts,

ha talán nem jól gondolom,
hogy nem segít már gondomon
simán
imám.

Mert itt a város peremén
együtt élünk te meg én,
külön
külön.

Más századok, más emberek,
másmilyenek a fegyverek,
bizony:
iszony.

A történelem szekere,
hiányzik egy/két kereke?
Letört
e tört

fele, vagy kétharmada,
harcolni kész az armada,
az ám,
hazám!

Inog a demográfia,
a bűnre nincsen grácia!
sajog
a jog.

Nem oszt pénzt zsebbe énnekem,
ezért van fájó énekem
sírva
írva.

Hanyagold kérlek e hibám
sose lesz romos kalyibám
villa.
- Tilla,

a valódi rend nincs velem,
hiába bor és szerelem,
(Ámor,
mámor).

Szavak nélkül ez semmit ér,
és múzsám mindez semmiér'
gyaláz,
aláz.

Nélküled a szó szelleme,
a jelleme és kelleme
kerül,
s elül.

Hatvan év köztünk nagy dolog,
kurázsit tőled koldulok,
költök,
öltök

össze néha ily verseket,
lódítok valót, nyerseket,
sekély
e kéj.

Kölcsönöztem pár rímedet,
ám nem viszem el prímedet
soha,
noha

száztíz évedet köszönté,
s fogod népedet örökké
taní-
tani.

Következő alkotás >

Copyright (c) 2018. Minden jog fenntartva! | TÖRÖK NÁNDOR