## TÖRÖK NÁNDOR
ÉRZELMEK SODRÁBAN

## Lázálom

Elborult elmével szemlélem világom,
szívem szegletéből jóságom kivágom.

Szeretet gyümölcsét rohasztom, erjesztem,
félelmem tüzeit lohasztom, gerjesztem.

Ártatlan szemedből könnyeket fakasztok,
őszinte arcodra bánatot akasztok.

Izzítom parazsam, fénye csillog-villog,
gyönyörű válladra kerüljön hát billog.

Körmeid ágyába tüskéket eresztek,
hátadon s hátamon iszonyú keresztek.

Őszülő fejemre zúduljon az átok,
minden nap nyakamon új kötelet látok.

Üressé vált lelkem. Lázálmom valóság?
(Hajnalban ajtómon kopog a hatóság).

Tenyeredbe teszem szívem, ezt a csonkot,
úgy szeretlek most is, mint kutya a csontot.

Ringass el karodon, kergesd el álmomat,
gyötörj úgy, mint aki álmomban látogat.

Fekete hajadra peregjen az áldás,
hideg cellám előtt jön az őrségváltás.

Következő alkotás >

Copyright (c) 2018. Minden jog fenntartva! | TÖRÖK NÁNDOR