## TÖRÖK NÁNDOR
ÉRZELMEK SODRÁBAN

## Három történet

A kismadár

Kemény, kicsi teste
elmerült a hóban csendesen.
Pihekönnyű sóhaj szállt a csillagok felé,
és csak egy korai gyöngyvirág sejtette
az ébredő kökénybokrok alatt,
hogy az elmaradt dal miatt
szomorú a hajnal.

A napraforgó

Hunyorgó csillagszemekkel kísérte
a mindenség fényes arcát,
és keringve róla álmodott,
mert azt hitte a balga,
hogy miatta van a lángoló ékszer
ott fenn az égen.

A hópehely

Szép volt és tiszta.
Szoknyája fehéren, puhán lebegett,
és pajkos tánca megigézett téged is.
Kacagtál, mikor
szempilládra huppant megpihenni.
Tetszett leheletnyi érintése,
mely szokatlan volt és kellemes.
Érte nyúltál,
hogy tenyeredbe fogd és megsimogasd,
de parázsló ujjaid közt semmivé lett,
és úgy érezted, hogy becsaptak.

Következő alkotás >

Copyright (c) 2018. Minden jog fenntartva! | TÖRÖK NÁNDOR