## TÖRÖK NÁNDOR
ÉRZELMEK SODRÁBAN

## Képek négy sorban

A hó

Érintetlen, fehér, lágy,
mint a frissen vetett ágy.
Gyűrött, mocskos, tapadó,
ringyes-rongyos takaró.

A tél

Jégvirág, fény ötvözet,
szagtalan fehér közeg,
monotonság, keménység,
kopár, néma szegénység.

A tavasz

Gyöngyvirágos illatfelhő,
tarka-barka barkaerdő,
trillázó, lágy csobogás,
langyos szellő, lobogás.

Nyár volt

Nyár volt, lehet, hogy este,
a gondolatnak nem volt teste,
de virágok nyíltak az égen
és illatoztak úgy, mint régen.

Távol egymástól

Visz a zakatolás,
tovanyargal velem.
Te ott, én meg itt
nem találom helyem.

Ints és mondd

Ints, hogy jöjjek és én megyek.
Ints, hogy maradj és szenvedek.
Mondd, hogy kellesz és én futok.
Mondd, hogy várj és elpusztulok.

Hanyatlás

Nem volt hullócsillag,
de a sárga földig hullt,
most mögötte a jelen
és előtte a múlt.

Helyzetjelentés

Kemény szelek fújnak,
nehéz esők esnek,
régiek és újak
új utat keresnek.

Valami

Megvetettem ágyam, s az megvetett engem,
indulni akartam, sehová se mentem.
Elkerült az álom, a falon pók szaladt,
lidércek táncoltak, valami itt maradt.

Következő alkotás >

Copyright (c) 2018. Minden jog fenntartva! | TÖRÖK NÁNDOR